C 361/10
ET
Euroopa Liidu Teataja
20.9.2022
Neljapäev, 24. märtsi 2022
32. kutsub komisjoni üles tagama, et põllumajandusmaad kasutatakse esmajärjekorras ainult toidu ja sööda tootmiseks, et tagada mitte üksnes ELi kodanike, vaid ka miljonite ELis viibivate põgenike toiduga kindlustatus;
33. rõhutab, et tugev ja kestlik põllumajandussektor kogu ELis ning jõudsalt arenev ja kestlik maakeskkond, mida toetatakse tugeva ühise põllumajanduspoliitikaga (ÜPP), on väga olulised tegurid toiduga kindlustatuse probleemi lahendamisel; rõhutab, et põllumajandusel on ELi ning selle poliitilise ja majandusliku arengu jaoks oluline väärtus ning põllumajandusel on toidutootmise, maapiirkondade tööhõive, maapiirkondade majandusliku elujõulisuse ja elukvaliteedi ning üldisemalt maaelu arengu kaudu väga suur mõju ühiskonnale;
34. nõuab, et ühise turukorralduse määruse (7) artiklis 219 sätestatud turuhäirete vastased meetmed võetaks viivitamatult kasutusele, et toetada kõige enam mõjutatud sektoreid, ja samal ajal võetaks sel eesmärgil kasutusele ka kriisireserv; palub komisjonil valmistuda vajaduse korral täiendavate erakorraliste turumeetmete võtmiseks sama määruse alusel, näiteks artikli 222 aktiveerimiseks;
35. nõuab tungivalt, et komisjon tagaks liikmesriikidele täieliku selguse, mis puudutab vääramatu jõu klauslit ÜPPs ja edasistes õigusaktides;
36. on seisukohal, et kuigi toiduga kindlustatuse tagamine on nüüd senisest veelgi pakilisem prioriteet, tuleks hinnata riiklikke strateegiakavasid, et uute oludega kohanduda ja võtta muu hulgas kasutusele asjakohased paindlikkusmeetmed, et suurendada tootmismaa pinda;
37. palub komisjonil võtta kõik vajalikud meetmed, eelkõige mis puutub riigiabisse, et võimaldada kriisist kõige enam räsitud sektoreid vajalikul määral toetada;
38. kutsub komisjoni üles kaaluma 2020. aasta märtsis vastu võetud riigiabi ajutise raamistiku muutmist, et võimaldada liikmesriikidel kasutada riigiabi eeskirju majanduse toetamiseks äärmise paindlikkusega;
39. rõhutab, et COVID-19 ajal kehtestatud erakorralisi maaelu arengu toetamise meetmeid tuleks laiendada, et lahendada jätkuvad likviidsusprobleemid, mis seavad ohtu põllumajandustegevuse elujõulisuse ja ohustavad põllumajandustoodete töötlemise, turustamise või arendamisega tegelevaid väikeettevõtjaid;
40. peab vajalikuks selliste meetmete vastuvõtmist, millega tagada ELi mittekuuluvatest riikidest pärit oluliste kaupade (eriti teravilja, sojaubade ja väetiste) paindlikum import, kahjustamata ELi standardeid;
41.
kinnitab kohustusi, mille ta on võtnud kestlikkuse ja toiduohutuse valdkonnas, ning rõhutab, et kogu imporditud toit ja sööt peab vastama ELi kestlikkuse ja toiduohutusstandarditele, sealhulgas pestitsiidide ja antimikroobikumide jääkide piirnormidele; mõistab hukka kõik ettepanekud kuritarvitada praegusi kriise nende nõuete ja kohustuste nõrgestamiseks;
42. kutsub komisjoni üles toetama eelkõige valdkondlikke organisatsioone, et leida uusi imporditurge, mille abil tagada toiduga varustatus ja põllumajanduse jaoks vajalike sisendite olemasolu, eriti kariloomade jaoks, ning vältida ohtu Euroopa toiduga kindlustatusele;
43. palub, et nõukogu ja komisjon vabastaksid kiiremas korras 479 miljoni euro suuruse kriisireservi vahendid, et aidata põllumajandussektoril praeguste turuprobleemidega toime tulla; märgib siiski, et kui kriisireserv ammendub, ei saa sellesse ühise põllumajanduspoliitika vahendeid suunata; nõuab seetõttu viivitamatut lisavahendite eraldamist, et need saaks kriisireservi ammendumise korral kohe kasutusele võtta;
44. palub komisjonil esitada valgukultuuride nappuse kontekstis ettepanek tervikliku Euroopa valgustrateegia kohta, et suurendada Euroopas valgutootmist ja vähendada selles valdkonnas ELi sõltuvust kolmandatest riikidest;
(7)
ELT L 347, 20.12.2013, lk 671.